**Notă informativă**

**la proiectul de Hotărîre a Guvernului „Pentru aprobarea Regulamentului de activitate al Consiliului de supraveghere publică a auditului”**

|  |
| --- |
| **1. Denumirea autorului și, după caz, a participanților la elaborarea proiectului** |
|  Ministerul Finanțelor, cu suportul proiectului regionalSTAREP (Consolidarea activității de audit și raportare financiară în țările din Parteneriatul Estic) implementat de Centrul pentru Reforma Raportării Financiare al Băncii Mondiale.  |
| **2.Condițiile ce au impus elaborarea proiectului de act normativ și finalitățile urmărite**  |
|  Prin ratificarea de către Parlamentul Republicii Moldova a Acordului de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte prin Legea nr. 112 din 2 iulie 2014, Republica Moldova și-a asumat angajamentul de a transpune în legislația națională prevederile *acquis-ului comunitar* în domeniul raportării financiare corporative (*Anexa II la capitolul 3 Dreptul societăților comerciale, contabilitate și audit și guvernanța corporativă din titlul IV*). Pentru realizarea acestui angajament în domeniul auditului situațiilor financiare, unele prevederi ale Directivei 2006/43/CE a Parlamentului European și a Consiliului din 17 mai 2006 privind auditul legal al conturilor anuale și al conturilor consolidate, care se referă la activitatea Consiliului de supraveghere publică a auditului și nu au fost transpuse în Legea nr. 271 din 15 decembrie 2017 privind auditul situațiilor financiare, sunt prevăzute în prezentul proiect. Pentru evaluarea compatibilității legislației în vigoare în domeniul auditului situațiilor financiare cu *acquis-ul comunitar*, s-a elaborat și tabelul de transpunere la prezentul proiect. Totodată, necesitatea elaborării proiectului de Hotărîre a Guvernului „Pentru aprobarea Regulamentului de activitate al Consiliului de supraveghere publică a auditului” este generată de prevederile art.36 alin. (1) din Legea nr. 271 din 15 decembrie 2017 privind auditul situațiilor financiare. Obiectivul prezentului proiect constă în realizarea prevederilor Legii nr.271 din 15 decembrie 2017 privind auditul situațiilor financiare referitoare la modul de organizare a activității Consiliului de supraveghere publică a auditului, funcțiile și atribuțiile acestuia, modul de desemnare a membrilor și activitatea Comitetului de supraveghere a aditului.  |
| **3. Principalele prevederi ale proiectului și evidențierea elementelor noi** |
|  Principalele prevederi ale proiectului:- *Reformarea sistemului de supraveghere publică a auditului.*  Conform proiectului, actualul Consiliu de supraveghere a activității de audit se va reorganiza prin transformare, în Consiliul de supraveghere publică a auditului, care va avea suficientă autoritate legală și competențe pentru a supraveghea profesia de audit, pentru a contribui la asigurarea calității auditului. - *Componența și modul de desemnare a membrilor* *Comitetului de supraveghere a auditului.* Consiliul va fi guvernat de un Comitet, format din 7 membri nepracticieni, care posedă cunoștințe în domeniul economic sau juridic, cu următoarea componență: 2 reprezentanți ai Ministerului Finanțelor, un reprezentant al Băncii Naționale a Moldovei, un reprezentant al Curții de Conturi, un reprezentant al comisiei Naționale a Pieței Financiare, un reprezentant al mediului de afaceri și un reprezentant al mediului academic, specializat în audit.  Membrii Comitetului vor fi selectați în urma unei proceduri de numire transparente stabilite în proiect și confirmați de către Guvern pe un termen de 3 ani pentru maxim 2 termene consecutive.  Reprezentanţii Ministerului Finanţelor, Băncii Naţionale a Moldovei, Curţii de Conturi și Comisiei Naţionale a Pieţei Financiare vor fi desemnați la solicitarea Consiliului. Reprezentantul mediului academic specializat în audit și reprezentantul mediului de afaceri vor fi se selectați de Comisia de concurs din cadrul Consiliului pe bază de concurs. Proiectul prevede, că prin derogare de la data intrării în vigoare (1.09.2018), primul concurs privind selectarea reprezentanților mediului academic specializat în audit și mediului de afaceri se va organiza de către Ministerul Finanțelor conform criteriilor stabilite la punctul 9 al proiectului Regulamentului. Ministerul Finanțelor va solicita candidaturile reprezentanților Băncii Naţionale a Moldovei, Curţii de Conturi și Comisiei Naţionale a Pieţei Financiare pentru includerea în componența nominală a primei componențe a Comitetului de supraveghere a auditului. De asemenea, proiectul prevede atribuțiile, drepturile, conducerea și organizarea activității Comitetului.- *Modul de desemnare și atribuțiile Directorului executiv*. Conform proiectului, directorul executiv se va numi de către Comitetul de supraveghere a auditului pe bază de concurs și trebuie să fie nepractician, să aibă o vechime în muncă de cel puțin 10 ani în domeniul economic sau în cel juridic, să nu aibă relaţii de rudenie de pînă la gradul al II-lea, inclusiv, relaţii de afinitate cu auditorii, acţionarii/asociații, membrii organului executiv al entităţilor de audit. Directorul va fi numit în funcție pentru un termen de 4 ani, cu posibilitatea de a exercita două mandate consecutive. De asemenea, proiectul prevede cazurile încetării activității și atribuțiile directorului executiv.- *Organizarea activității Consiliului* *de supraveghere publică a auditului.*  Proiectul prevede funcțiile, atribuțiile, obligațiile Consiliului, criteriile de selectare a specialiștilor privind controlul extern al calității auditului din cadrul Consiliului, precum și principiile de activitate ale acestora. Pentru a asigura transparența activității, proiectul prevede că Consiliul este obligat să plaseze pe pagina-web oficială raportul anual de activitate și alte informații care reflectă activitatea desfășurată de Consiliu, bugetul anual, inclusiv executarea acestuia.- *Modul de delegare de către Consiliu a controlului extern al calității auditului.* Proiectul prevede delegarea de către Consiliu organizaţiilor profesionale din domeniul auditului, în baza unui acord, a funcţiei de control extern al calităţii auditului membrilor lor – entităţilor de audit, care efectuează auditul la entităţile ce nu sînt de interes public, pe un termen de 3 ani din data selectării organizaţiilor profesionale din domeniul auditului. Astfel, condițiile de selectare a organizațiilor profesionale din domeniul auditului, prevăzute în proiect sunt: a) numărul entităților de audit membre ale organizaţiei profesionale din domeniul auditului – nu mai puțin de 30 entități; b)existența subdiviziunii de control extern al calității auditului în cadrul organizaţiei profesionale din domeniul auditului; c) posedarea de către specialiștii privind controlul extern al calității auditului a certificatului de calificare a auditorului și experienței în domeniul auditului situațiilor financiare de cel puțin 5 ani. Prin urmare, numărul de 30 de entități de audit membre ale organizaţiei profesionale din domeniul auditului s-a stabilit reieșind din informația conținută în Registrul de stat al societăților de audit, al auditorilor întreprinzători individuali conform situației din 1 ianuarie 2018 privind apartenența acestora la o organizație profesională din domeniul auditului. Din 113 entități de audit, numărul mediu privind entitățile de audit membre ale Asociației Contabililor și Auditorilor Profesioniști (ACAP) si ale Asociației Auditorilor și Societăților de Audit (AFAM) este de 35 de entități, iar 40 entități nu sunt membre nici la o organizație profesională.  De asemenea, proiectul prevede stabilirea categoriilor de entități de audit pentru care organizațiile profesionale vor efectua controlul extern al calității auditului. Prin urmare, entitățile de audit trebuie să îndeplinească cumulativ următoarele cerințe: a) nu au efectuat auditul la entităţile de interes public ultimii 6 ani; b) au 2 și mai mulți auditori angajați; c) au efectuat cel puțin 5 misiuni de audit anual în ultimii 3 ani. Potrivit informației oferite de Consiliul de supraveghere a activității de audit, conform situației din 1 ianuarie 2018, 33 entități de audit au 2 și mai mulți auditori angajați și nu au efectuat auditul la entitățile de interes public. Din acestea, 30 entități de audit sunt membre ale organizațiilor profesionale (Asociației ACAP -16 si ale Asociației AFAM – 14). Nu sunt membre nici la o organizație profesională – 3 entități de audit. De asemenea, potrivit informației Consiliului de supraveghere a activității de audit, din 33 entități de audit care corespund cerințelor prevăzute la lit.a) și b) menționate mai sus, au efectuat cel puțin 5 misiuni de audit anual în ultimii 3 ani – 11 entități de audit (membre ale Asociației ACAP – 5 si ale Asociației AFAM – 6). Prin urmare, la etapa de implementare a prezentului proiect, cu îndeplinirea cumulativă a cerințelor indicate mai sus, în mediu la o organizație profesională din domeniul auditului vor reveni anual circa 6 entități de audit pentru care va fi delegată funcția de control extern al calității auditului. Totodată, urmează de ținut cont, că la situația din 1 ianuarie 2018 nu sunt membre nici la o organizație profesională 40 entități de audit. În cazul aderării la o organizație profesională din domeniul auditului, acestea vor putea influența numărul entităților de audit pentru care va fi delegată funcția de control extern al calității auditului. Prevederile prezentului proiect vor asigura eficienţa mecanismelor de activitate și supraveghere a Consiliului de supraveghere publică a auditului.  |
| **4.Fundamentarea economico-financiară** |
| Implementarea proiectului va necesita subvenții de la bugetul de stat care vor fi primite prin intermediul Ministerului Finanțelor. Sursele de finanțare și modul lor de utilizare se vor stabili prin bugetul de venituri și cheltuieli, care se va aproba anual de către Guvern. |
| **5. Modul de încorporare a actului în cadrul normativ în vigoare** |
| Urmare aprobării proiectului, se vor abroga anexa nr. 1 și anexa nr. 2 la Hotărîrea Guvernului nr. 1450 din 24 decembrie 2007 „Cu privire la unele măsuri de executare a legii nr. 61-XVI din 16 martie 2007 privind activitatea de audit”. |